Hendecasyllaborum seu Baiarum libri duo/1.29
Misit caseolos mihi Marullus,
Cumque his versiculos venustiores,
Quales maenaliae canunt puellae
Una cum gelido lavantur amne,
Quales aoniae canunt sorores
Cum laetas agitant simul choreas.
Par est versiculis referre versus:
Quid pro caseolis referre par est?
Oranda est mihi blanda Septimilla,
Ut pro caseolis velit referre
Centum basiola et catulliana,
Centum suaviola atque lesbiana.